정조 14년 · 목
左議政蔡濟恭曰近日朝家無事昇平有像不意昨日事出無中承宣遞罷景色愁沮竊不勝憂嘅之至向者傳敎卽爲今日臣子者不忍聞不忍讀之敎今於驥顯一事滿庭臣僚有口無言雖不敢煩陳第有區區愚見敢不仰達乎驥顯上來之擧實非所料命令不由於政院去來不關於朝廷豈不萬萬驚駭乎予曰馬牌出給旣自政院反歸罪於道臣是豈成說乎此所以切駭於承宣者矣濟恭曰驥顯之出來臣昨始知之蓋海島罪人乘船出陸經本道四五百里至還其家該道道臣決無不聞不知之理苟有驚愕憤痛之心豈不火急馳啓仰請其故而終無一字皀白使在廷臣僚漠然不知有此事昨日傳敎之後始乃相顧駭歎揆以國體臣分萬萬寒心此而置之日後之慮將無所不至全羅監司尹蓍東施以削職之典地方官亦當一體論罪而但念地方官若或馳報營門道臣聽若不聞則此非地方官之罪其馳報與否請待新伯赴任使之査聞後更爲論勘從之敎以雖非卿言予欲下敎矣今番完伯事未免大做錯乘馹有旨直下於申驥顯所在處則當初不聞知容或似然而涉海出來之後必有邑報鎭牒則卿奏中仰請其故云云近於方命雖非藩臣之所敢爲至於領來形止之不爲枚擧登聞國體後弊所關非細地方官報營與否不必令新伯査實當該道臣仍令該府拿問査勘濟恭曰大政後大臣之採取物議仰陳前席卽古規也臣近聞外言兵批果善爲之吏批則無一稱善且名以侍從者一不檢擬於守令豈不可矜乎近來三司軍職亦不得受祿云尤是矜念處矣予曰實軍職祿窠自來不些堂下侍從一未受祿緣何故也戶曹判書鄭民始曰此在兵判分排之如何耳予謂兵曹判書金文淳曰此則兵判善處俾貧寒侍從得沾斗祿濟恭曰都政日收用傳敎中旣稱嶺南而湖南則不爲提敎恐有向隅之歎且嶺南二字在西北之下蓋嶺南羞與西北比肩區區賤見恐涉如何矣予曰伊日傳敎中偶然書嶺南二字卿言旣如此當抹下矣○濟恭啓言全羅道臣旣已論勘至若忠淸道臣初無主管配所之責則雖與全羅道臣有間而罪人過去之際終無一言枚報於朝廷亦不可無責請忠淸前監司鄭存中罷職敎以從重推考又啓言頃以東萊蔚山等邑風落松見失株數及兩邑守令指名現告見在數爻修報之意筵稟行會卽見慶尙監司李祖源所報則蔚山風落松五十七株戊申己酉年間次次閪失時存只是三十一株而亦多腐傷東萊風落松三百株戊申九月閪失四百十三株適値交遞之時奸民偸食要在九十月間云請當該前左水使李鴻運蔚山前府使李元采東萊前府使李敬一時府使金履禧一竝罷職敎以蔚山東萊犯禁則一也多寡懸殊前府使李敬一事依爲之蔚山前府使李元采拿問處之固有不能檢飭之罪與守令差有間隔當該水使李鴻運越俸三等又啓言其時傳敎有當該道臣捧現告越俸之敎而今此現告只陳帥臣與守令姓名不及道臣事甚未安請慶尙監司李祖源推考從之又啓言頃因黃海道幼學崔廷萬上言同郡業武朴東祥賑飢助婚軍器修補雜役防給等事令道伯査報後稟處之意覆啓行會卽見黃海監司李時秀狀啓則東祥在己卯等各年救乏穀物爲一千餘石昨年大水救活人命至於二百百十八口饋粥給糧大米爲三十石家舍沈沒者給錢五百金親戚隣里貧家婚喪助成一千二百兩本郡軍器修補時願納錢一百兩長令坊禾石坊給錢二百餘兩取殖防役事實昭昭文蹟班班而在朝家激勸之道不可仍置請令該曹另加褒賞從之敎以該堂進前仍爲稟處文淳曰朴東祥以遐鄕武士捐財急人有補公私宜有褒賞之擧請施以加資之典從之濟恭又啓言江華留守洪秀輔狀啓以爲今秋等都試到任屬耳歲色垂暮許多武士發帖期會又費日子萬無趁歲前設行之路待明春合設令廟堂稟處爲辭事勢似然請依狀請許施從之又啓言北兵使李潤慶狀啓以爲行營屬軍兵合操及茂山以北各衛軍兵明春巡操依定式擧行而軍籍則闕額不知幾何軍器則破傷已過其半巡行列邑考點反閱事竝令廟堂稟旨分付北路詰戎尤不可少緩近因荐歉廢閣不行事極疏虞今年年事幸而登熟明春合操巡操使之依例擧行簡其騶率考點反閱等節竝依狀辭施行之意分付從之濟恭曰北關巡操旣命設行南關不可異同依北關例行操之意預爲分付恐合事宜但南關中三甲兩邑獨被歉荒勿令設行從之又啓言咸鏡監司李文源狀啓以爲甲山穩城元會付米太數甚零星四鎭堡邊將料及各樣公用出給無路穩城元會付各衙門穀合折米只爲三百二十三石零各樣公下折米則每年所入六百四十九石零故無他推移之道甲山折米限五百石穩城折米限三千石移錄以給其代則他各邑元會付各衙門穀中準數換錄事請令廟堂稟旨分付兩邑事勢如此請竝依狀請許施從之又啓言開城留守狀啓以爲本營餉還中中軍次知倉與礪峴倉外他各倉豆太元無用下而年年添耗當初不過二千石而到今計數恰過九千石今若就其中除出三千石作爲元穀其餘六千餘石劃給本營以爲殖利公下之地至於加分耗之請得公用卽是應行之例今年加分耗五百八十石零依例劃給事竝請令廟堂稟處云矣守臣之屢次煩請蓋出於不得已也朝家宜有軫念之道而穀物割出事面亦重守臣今方入侍下詢區處之方亦遍詢曾經居留之臣好矣予命松留進奏開城留守具庠曰本府莫可收拾之狀營門公下應入每患不足於應下以至犯用本錢年加歲增將無餘地此乃必至之勢至於官屬輩從前所食盡入於剋減之中此亦殘忍之政月前試爲釐正事例而偶有所得又復充額軍丁而番錢所剩其數亦不貲每年應入加得合爲三千餘兩今則別無大叚費力若得一萬兩內外添補殖利則可以救弊而本府軍餉豆太耗異於米穀民不願受爲弊反甚且是本府所在者若以六千石作錢添付於前此所得加分耗以爲補用之地則積弊庶蘇如蒙許劃則當不更煩朝家而及今變通庶有實效亦仍成出節目一一條列以爲報備局會付好矣敎曰曾經留守人及有司之臣各陳意見民始曰俄聞留守之言歲入有從他拮據者若得此穀則可以充補救弊云松都之事亦甚悶然若劃給此穀而夬復舊樣更不煩諸朝廷則許施無妨而但所謂歲入逐年無減永作恒式有不可必然則雖給此穀而不足又當如前更加爛商處之爲好矣行司直鄭昌順曰旣是松都所出之穀可捄松都難支之弊則朝家亦何所惜但旣給近萬包穀物而此後說弊又復如前則似非朝家劃給之意未知守臣經紀方略之如何明知其以此穀物救此積弊然後可許劃給矣漢城判尹李致中曰今此所請雖未當不足之數亦似補用於支放矣濟恭曰此事非卒乍間可以許施退出後詳問其區處方略從後更稟似好矣至於耗條添得便成本營已例非此則公用尤無着手狀中所請今年加分耗條五百八十石零請特爲許施從之○禮曹判書李秉模以前北伯啓言咸鏡監司李文源狀啓有前伯稟處之命矣輸城驛公廨頹廢無餘該察訪李弘弼鳩聚廩俸竭力移建臣在任時已爲摘奸未及登聞今觀狀辭一如臣所知合有別般褒賞之典矣敎以實績旣如此極爲可嘉依例施以加資之典○訓鍊大將徐有大啓言今番抄上平安道武士金鳴潝等五人黃海道武士尹道憲等八人臣與壯營兵房柳孝源同爲試才而西北三道世稱尙武之地而今此抄上數甚零星以身手則元無健兒貌樣射藝則能者不過百餘步而止且渠輩不願留京當初營邑之不以誠心勸獎强令苟充上送可知揆以懋實之政亦不可徒然仍留百餘步以下武士張仁成等十一人還下送而近來西北文勝之弊日甚月盛賞射等節便同廢閣迺者營邑之臨時取辦苟且揀上實由於此今番係是初頭姑不仰請譴罰而以申令之意退定期限依前下敎別加肄習凡係勸武之政營邑往復多般講究俾有一新之實效如是出擧條之後勸武之政無所及聞抄上之人又或凡庸則當該守令從重科治道帥臣亦爲論勘之意分付於兩西道臣北道之勝於兩西難保必然北評事之職雖曰敎養官吉州以北儒武勸獎無不主管而前後評事專不致意於武士故北關武士仍以解體此後則評事着意勸武申明擧行來頭抄上如或不實道帥臣守令倂依兩西例請罪事一體知委於北道道帥臣似合事宜矣敎曰曾經西北伯人各陳所見民始曰西北自是弓馬之鄕而俗習漸不如舊稱以儒林出入校院則隣里尊以士族子孫優免軍役稱以武列操弓馳馬則鄕黨賤之又不得爲儒鄕之任爲官長者從而右此抑彼接待懸殊假使決科入仕積年勤苦不過守部邊將罷散而止自朝家雖有抄上之命才不素講自難應副使兩道道臣守令磨以歲月專意激勸別加獎拔使人人艷羡然後庶必有效今番不入格者還爲下送更以此意另加申飭似好矣秉模曰西北武技漸不如舊誠非細故關北幾皆武倅而邑事之暇絕無肄射之人韎韋之官長如此何責於邑中武士乎激勸之方惟在道帥臣及守令若不開其樂赴之路但使之備弓矢勤肄習以應抄上之令則孰肯感發而興起哉必須厚其賞格另加獎拔有才者得其所望無才者思所企及然後始可有效以此意嚴加申飭似宜矣詢于左相濟恭曰西北用武之地習俗之貴文賤武非細憂矣以今番抄上言之身手技藝俱不能超衆其見遺於所抄者尤無足觀此莫非帥臣守宰無勸課之事朝廷少激勵之政趨儒一路又足以見貴於鄕里故也此後如有武藝抄上之命而所進又如今番之爲當該道帥臣及守令難免重勘出擧條申飭似好矣敎以特命抄上之後兩道擧行之如許非獨由於時伯之不能勸獎而豈可以土校賤類之射技不準式者彌縫上送乎培養武列在於道帥臣漸祛謬習期有磨礱之實效豈是難事以此擧條別加嚴飭苟能惕念修擧則不出數年必當刮目來頭更以前日之弊有登徹之事則先自不飭之道伯隨聞嚴處斷不可已雖未丕改之前以兩道幅員豈無一人可應是薦者乎退限三朔更令抄上若其身手也地處也射技也俱可合則邊禦閫帥等職豈不及於此輩乎幷以此意措辭行會○掌令柳河源啓言臣以翼魯連啓事批旨不下至煩誨責夫翼魯貫盈之惡國人皆知輿憤咸切誠非乍發旋仍之事諫院之啓旣承當下敎之批而迄今踰月尙不下批臣忱誠淺薄不能感格天聽以何顏面晏然臺次請命遞斥敎以勿辭亦勿退待又啓言黨論之禍人家國終古則然雖卿宰三司若係黨私罪不容誅況靺鞈武夫强效黨習則世道之憂當如何哉先大王嘗震怒於主掌宣薦者以黨色通塞出御正門特命回示使之懲畏大聖人深憂遠慮有如是矣近日國綱解弛自任屹洪仁默輩主薦用私公議憤惋固已久矣至於今番尤有甚焉其所取捨專用黨色而廳會之中渠輩倡言曰某邊人不當入此圈其爲放恣將無所不至於其中尤有萬萬巧惡之事嶺南有門閥當入薦中者一傡見枳乃以居嶺南而非嶺南者二人苟然充數欺瞞天聽其心所在若見肝肺此不嚴懲何以淑人心而振國綱請任屹洪仁默及今歲主薦行首宣傳官徐有和副行首吳載光傡施削去仕版之典敎以爲先依啓原薦使之今日內改薦誠如臺言寧有如許痛惡之事乎苟有一分嚴畏之心黨色二字發於公會文臣猶不敢乃爾況武臣乎又況宣薦乎先朝揭板受敎又何等嚴截諄複年前以該廳薦事處分不啻屢次則此等話頭復出於該廳至入於臺閣風傳旣聞之後不可尋常處之卽令兵判開坐龍虎營年前所犯諸人今番容喙諸人一幷拿致取招査實仍又棍問得情又啓言懲討隄防卽人臣之所當盡誠而盡分命令之頒布關津之防守亦國家法紀之所重也至於本事旣承臣子不敢聞之下敎雖不敢及之臣未登筵席之前竊以爲命令不由南衙而只下於掖庭賤品登筵之後始聆下敎則當初馬牌出給旣自伊日承宣之手而三司不知外庭不聞寧有是乎藩臣及守土之臣旣承嚴勘之處分而不誠之承宣烏可獨逭請當該承宣捧現告施以譴削之典敎以伊時嚴敎雖大於此之擧猶可不能覆難況馬牌出給之微事乎然自其手出給於當初自其口請罪於日前如許無恥無嚴之徒譴削猶輕矣爾之所請在於輕先擧行予所切駭者形跡之判作兩截無論如此如彼如許承宣之請勘有何靳持依啓